ΓΡΑΠΤΗ ΕΡΩΤΗΣΗ E-3389/98

υποβολή: Κωνσταντίνος Χατζηδάκης (PPE) προς την Επιτροπή

(17 Νοεμβρίου 1998)

Θέμα: Η πορεία της υλοποίησης της Εγνατίας Οδού

Η Εγνατία Οδός είναι ένα από τα 14 μεγάλα έργα κοινοτικού ενδιαφέροντος που συγχρηματοδοτούνται από τα Διαρθρωτικά Ταμεία και το Ταμείο Συνοχής. Τα προβλεφθέντα στα πλαίσια του 2ου Κοινοτικού Πλαίσιου Στήριξης (ΚΠΣ) για την Ελλάδα κοινοτικά κονδύλια ανέρχονται σε 825 εκατ. Ecu για την εξαετία 19994-99, ενώ προβλέπεται και εθνική συμμετοχή ύψους 550 εκατ. Ecu. Πληροφορίες από διάφορες πλευρές συγκλίνουν τον τελευταίο καιρό στην άποψη ότι η υλοποίηση του έργου προχωρεί με πολύ αργούς ρυθμούς.

Θα μπορούσε να με πληροφορήσει η Επιτροπή:

1. Σε τί ύψος ανέρχεται η μέχρι στιγμής συνολική απορρόφηση κονδυλίων για το έργο και, σε περίπτωση που αυτή δεν είναι η ενδεδειγμένη, πού οφείλονται οι σχετικές καθυστερήσεις;

2. Τί ποσοστό της προβλεπόμενης εθνικής χρηματοδοτικής συμμετοχής έχει καταβληθεί μέχρι στιγμής από την πλευρά της Ελλάδας, καθώς και με ποιόν τρόπο προβλέπεται να εξασφαλισθεί η εθνική συμμετοχή στο ακέραιο;

3. Τί προβλέπεται να γίνει στην περίπτωση που η Ελλάδα δεν κατορθώσει να απορροφήσει τελικά, εντός των προβλεπόμενων προθεσμιών, πλήρως τα δεσμευμένα στο 2ο ΚΠΣ κονδύλια για το έργο; Θα υπάρξει μεταφορά των αναπορρόφητων πόρων στο επόμενο ΚΠΣ για την Ελλάδα ή θα χαθούν τελικά οι πόροι ή προβλέπεται να γίνει κάτι άλλο;

Απάντηση της κας Wulf-Mathies εξ ονόματος της Επιτροπής

(08 Ιανουαρίου 1999)

Η κατασκευή της Εγνατίας συγχρηματοδοτείται από το Ευρωπαϊκό Ταμείο Περιφερειακής Ανάπτυξης (ΕΤΠΑ) στο πλαίσιο του Κοινοτικού Πλαισίου Στήριξης (ΚΠΣ) και από το Ταμείο Συνοχής. Το συνολικό μήκος του αυτοκινητοδρόμου είναι 680 km. Από αυτά, 120,5 km κατασκευάσθηκαν πριν από το 1994, 497 km έχει προγραμματισθεί να κατασκευασθούν στην περίοδο 1994-1999 και 62,5 km πρόκειται να κατασκευασθούν αργότερα (μέχρι στιγμής δεν έχουν διατεθεί χρηματοδοτικοί πόροι για το τελευταίο αυτό μέρος).

Από τα 497 km που πρόκειται να κατασκευασθούν την περίοδο 1994-1999 και βάσει του τρέχοντος προγραμματισμού, 364 km συγχρηματοδοτούνται από το επιχειρησιακό πρόγραμμα "Οδικοί Άξονες" του ΚΠΣ και 133 km συγχρηματοδοτούνται από το Ταμείο Συνοχής.

Η κατάσταση όσον αφορά τη δημοπράτηση των εν λόγω 497 km έχει ως εξής: 403 km είναι υπό κατασκευή, με 41 συμβάσεις, 30,5 km αναμένεται να δημοπρατηθούν έως το τέλος του 1998, 27,5 km αναμένεται να δημοπρατηθούν έως το τέλος του 1999 και 36 km (τμήμα Παναγιάς-Γρεβενών) θα δημοπρατηθούν το 2000, μετά την απόφαση του ελληνικού ανωτάτου δικαστηρίου που επιβάλλει την σύνταξη νέας μελέτης για το τμήμα αυτό, ώστε να προστατευθεί καλύτερα η καστανή αρκούδα.

Στο πλαίσιο του επιχειρησιακού προγράμματος για τους οδικούς άξονες, η συνολική δημόσια δαπάνη είναι 825,6 εκατ. ECU, εκ των οποίων τα 495,4 εκατ. ECU είναι η συνεισφορά του ΕΤΠΑ και έχουν δεσμευθεί στο σύνολό τους. Στο πλαίσιο του Ταμείου Συνοχής, η δημόσια δαπάνη είναι 360 εκατ. ECU, εκ των οποίων τα 223 εκατ. ECU προέρχονται από το Ταμείο και έχουν δεσμευθεί στο σύνολό τους. Ένα δάνειο της Ευρωπαϊκής Τράπεζας Επενδύσεων (ΕΤΕΠ) ύψους 215 εκατ. ECU χρησιμοποιείται για την κάλυψη μέρους της εθνικής συμμετοχής. Η εθνική συμμετοχή καλύπτεται από το πρόγραμμα δημοσίων επενδύσεων της Ελλάδας και συγχρηματοδοτείται εν μέρει από το ως άνω δάνειο της ΕΤΕΠ. Οι πληρωμές των εθνικών αρχών από τις αρχές του 1994 έως τον Οκτώβριο του 1998 ανέρχονται σε 222,2 εκατ. ECU για το έργο της Εγνατίας στο πλαίσιο του επιχειρησιακού προγράμματος για τους οδικούς άξονες και σε 207,6 εκατ. ECU για τα έργα που συγχρηματοδοτούνται από το Ταμείο Συνοχής.

Βάσει των προβλέψεων της ΕΓΝΑΤΙΑ ΑΕ, η οποία είναι υπεύθυνη για την κατασκευή του έργου, οι συνεισφορές του ΕΤΠΑ και του Ταμείου Συνοχής καθώς και τα δάνεια της ΕΤΕΠ θα έχουν απορροφηθεί έως το τέλος του 2001, οπότε λήγει η προθεσμία που προβλέπουν οι σχετικοί κανονισμοί.